CELEX: 32021R2244
Language: lt
Date: 2021-10-07 00:00:00
Title: Komisijos deleguotasis reglamentas (ES) 2021/2244 2021 m. spalio 7 d. kuriuo Europos Parlamento ir Tarybos reglamentas (ES) 2017/625 papildomas konkrečiomis oficialios kontrolės, kaip taikomi mėginių ėmimo metodai pesticidų liekanoms maiste ir pašaruose nustatyti, taisyklėmis (Tekstas svarbus EEE)

2021 12 17   
               
               
                  LT
               
               
                  Europos Sąjungos oficialusis leidinys
               
               
                  L 453/1
               
            
         KOMISIJOS DELEGUOTASIS REGLAMENTAS (ES) 2021/2244
         2021 m. spalio 7 d.
         kuriuo Europos Parlamento ir Tarybos reglamentas (ES) 2017/625 papildomas konkrečiomis oficialios kontrolės, kaip taikomi mėginių ėmimo metodai pesticidų liekanoms maiste ir pašaruose nustatyti, taisyklėmis
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 19 straipsnio 2 dalies a punktą,
         kadangi:
         
                     (1)
                  
                  
                     Reglamentu (ES) 2017/625 nustatytos oficialios kontrolės ir kitos oficialios veiklos, kurią valstybių narių kompetentingos institucijos vykdo siekdamos patikrinti, ar laikomasi Sąjungos teisės aktų, inter alia, maisto saugos srityje visais gamybos, perdirbimo ir platinimo etapais, taisyklės. Jame nustatytos konkrečios medžiagų, dėl kurių naudojimo jų liekanų gali atsirasti maiste ir pašaruose, oficialios kontrolės taisyklės;
                  
               
                     (2)
                  
                  
                     Reglamentu (ES) 2017/625 išbraukiama Europos Parlamento ir Tarybos reglamento (EB) Nr. 396/2005 (2) 27 straipsnio 1 dalis, tačiau ji toliau taikoma iki 2022 m. gruodžio 14 d., nebent deleguotuoju aktu būtų nustatyta ankstesnė data. Toje 27 straipsnio 1 dalyje nustatyti konkretūs oficialios kontrolės, kaip taikomi mėginių ėmimo metodai pesticidų liekanoms maiste ir pašaruose nustatyti, vykdymo reikalavimai;
                  
               
                     (3)
                  
                  
                     Reglamento (ES) 2017/625 19 straipsnio 1 dalyje nustatyti konkretūs atitinkamų medžiagų liekanų maiste ir pašaruose oficialios kontrolės, atliktinos bet kuriuo gamybos, perdirbimo ir platinimo etapu, reikalavimai;
                  
               
                     (4)
                  
                  
                     pesticidų liekanų maiste ir pašaruose stebėsenos tikslas – užtikrinti, kad nebūtų viršijama Reglamente (EB) Nr. 396/2005 nustatyta didžiausia leidžiamoji liekanų koncentracija, ir įvertinti pesticidų liekanų poveikį vartotojams. Todėl, siekiant užtikrinti, kad rezultatai reprezentuotų rinką, turi būti paimamas pakankamas maisto ir pašarų mėginių kiekis ir pakankamai įvairūs mėginiai. Taip pat reikalaujama, kad šie mėginiai būtų imami tinkamiausiu maisto grandinės etapu;
                  
               
                     (5)
                  
                  
                     todėl yra tikslinga papildyti Reglamento (ES) 2017/625 19 straipsnio 1 dalį nustatant oficialios kontrolės, kaip taikomi atitinkami mėginių ėmimo metodai pesticidų liekanoms maiste ir pašaruose nustatyti, vykdymo taisykles;
                  
               
                     (6)
                  
                  
                     kadangi Reglamento (EB) Nr. 396/2005 27 straipsnio 1 dalyje nustatytos oficialios mėginių ėmimo kontrolės taisyklės nebebus taikomos nuo 2022 m. gruodžio 15 d., šis reglamentas turėtų būti taikomas nuo tos dienos,
                  
               PRIĖMĖ ŠĮ REGLAMENTĄ:
         
            1 straipsnis
            Vykdydama oficialią pesticidų liekanų kontrolę, kaip numatyta Reglamento (ES) 2017/625 19 straipsnio 1 dalyje, kiekviena valstybė narė paima pakankamą maisto ir pašarų mėginių kiekį ir pakankamai įvairius mėginius, kad užtikrintų, jog rezultatai reprezentuotų rinką, atsižvelgiant į ankstesnių daugiamečių nacionalinių kontrolės programų rezultatus.
            Pirmoje pastraipoje numatytas mėginių ėmimas turi būti atliekamas kuo arčiau, kiek tai yra pagrįsta, tiekimo vietos.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. gruodžio 15 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. spalio 7 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 95, 2017 4 7, p. 1.
         
            (2)  2005 m. vasario 23 d. Europos Parlamento ir Tarybos reglamentas (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantis Tarybos direktyvą 91/414/EEB (OL L 70, 2005 3 16, p. 1).